Document ID: 32004D0761

32004D0761
L 337/64
SLUŽBENI LIST EUROPSKE UNIJE
26.10.2004.
ODLUKA KOMISIJE
od 26. listopada 2004.
o utvrđivanju detaljnih pravila za primjenu Direktive Vijeća 93/24/EEZ u pogledu statističkih istraživanja o populaciji i proizvodnji goveda
(priopćena pod brojem dokumenta C(2004) 4091)
(Tekst značajan za EGP)
(2004/761/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 93/24/EEZ od 1. lipnja 1993. o statističkim istraživanjima koja treba provesti o proizvodnji životinja vrste goveda (1), a posebno njezin članak 1. stavke 2. i 3., članak 2. stavak 2., članak 3. stavak 2., članak 6., članak 8. stavke 1. i 2., članak 10. stavak 3. i članak 12. stavak 2.,
budući da:
(1)
Odluka Komisije 94/433/EZ od 30. svibnja 1994. o utvrđivanju detaljnih pravila za primjenu Direktive Vijeća 93/24/EEZ u pogledu statističkih istraživanja o populaciji i proizvodnji goveda (2) nekoliko je puta izmijenjena.
(2)
Za provođenje istraživanja predviđenih u Direktivi 93/24/EEZ potrebne su precizne definicije. Navedeno zahtijeva definiciju poljoprivrednih gospodarstava koja su obuhvaćena istraživanjem. Također se moraju precizno definirati različite kategorije za razvrstavanje rezultata istraživanja, kao i razredi veličine stada i prostorne jedinice prema kojima države članice u redovitim vremenskim razmacima izrađuju rezultate istraživanja. Za izradu statistike o klanju potrebna je standardna definicija mase trupa.
(3)
Prema Direktivi 93/24/EEZ, državama članicama se na njihov zahtjev može odobriti provođenje istraživanja u svibnju/lipnju ili studenome/prosincu u odabranim regijama, pod uvjetom da ta istraživanja obuhvaćaju najmanje 70 % populacije goveda. Državama članicama čija populacija goveda čini samo mali postotak ukupne stočne populacije Zajednice može se također, na njihov zahtjev, odobriti da u potpunosti izostave ili istraživanje u svibnju/lipnju ili u studenome/prosincu ili da za konačne rezultate istraživanja u svibnju/lipnju koriste regionalno razvrstavanje. Konačno, državama članicama može se, na njihov zahtjev, odobriti propisano razvrstavanje prema razredima veličine stada za rezultate istraživanja u svibnju/lipnju.
(4)
Države članice podnijele su zahtjeve za različite vrste odstupanja.
(5)
Zbog pristupanja Češke, Cipra, Estonije, Mađarske, Latvije, Litve, Malte, Poljske, Slovačke i Slovenije potrebno je izvršiti određene tehničke prilagodbe i proširiti određena odstupanja na ove nove države članice.
(6)
Uredbom (EZ) br. 1059/2003 Europskog parlamenta i Vijeća (3) utvrđuje se zajedničko razvrstavanje prostornih jedinica za statistiku (NUTS) za države članice; stoga prethodno utvrđene regionalne razine treba zamijeniti novom nomenklaturom NUTS.
(7)
Odluku 94/433/EZ stoga treba staviti izvan snage.
(8)
Ova je Odluka u skladu s mišljenjem Stalnog odbora za poljoprivrednu statistiku,
DONIJELA JE OVU ODLUKU:
Članak 1.
1. Za potrebe članka 2. stavka 2. Direktive 93/24/EEZ, „poljoprivredno gospodarstvo” znači bilo koja tehnička i gospodarska jedinica pod jedinstvenim upravljanjem koja proizvodi poljoprivredne proizvode.
2. Istraživanje iz članka 1. stavka 1. Direktive 93/24/EEZ obuhvaća:
(a)
poljoprivredna gospodarstva s korištenom poljoprivrednom površinom veličine 1 hektara ili više;
(b)
poljoprivredna gospodarstva s korištenom poljoprivrednom površinom manjom od 1 hektara, ako je njihova proizvodnja u određenoj mjeri namijenjena prodaji ili ako njihova proizvodna jedinica premašuje određeni prirodni prag.
3. Države članice koje žele primijeniti drukčiji prag za istraživanje obvezuju se, međutim, utvrditi taj prag tako da izostave samo najmanja gospodarstva te da udio svih izostavljenih gospodarstava zajedno čini 1 % ili manje od ukupne standardne bruto marže predmetne države članice, u smislu Odluke Komisije 85/377/EEZ (4).
Članak 2.
Definicije kategorija goveda iz članka 3. stavka 1., članka 10. stavka 2. i članka 12. stavka 2. Direktive 93/24/EEZ utvrđene su u Prilogu I. ovoj Odluci.
Članak 3.
U vezi s prostornim jedinicama iz članka 6. stavka 1. Direktive 93/24/EEZ, države članice slijede razinu zajedničkog razvrstavanja prostornih jedinica za statistiku (NUTS) utvrđenu u Prilogu II. ovoj Odluci. Države članice ne trebaju izrađivati rezultate za regije u kojima populacija goveda čini manje od 1 % od nacionalne populacije goveda.
Članak 4.
Razredi veličine stada iz članka 8. stavka 1. Direktive 93/24/EEZ određeni su u Prilogu III. ovoj Odluci.
Članak 5.
Masa trupa iz članka 10. stavka 1. Direktive 93/24/EEZ je masa zaklanog ohlađenog tijela životinje nakon odstranjivanja kože, iskrvarenja i vađenja utrobe te nakon uklanjanja vanjskih spolnih organa, udova u području carpusa i tarsusa, glave, repa, bubrega i bubrežnog sala te vimena.
Članak 6.
1. Popis država članica kojima je odobreno provođenje istraživanja u svibnju/lipnju ili studenome/prosincu u odabranim regijama, pod uvjetom da navedena istraživanja obuhvaćaju najmanje 70 % od populacije goveda, određen je u točki (a) Priloga IV. ovoj Odluci.
2. Popis država članica kojima je odobreno provođenje istraživanja samo u studenome/prosincu određen je u točki (b) Priloga IV. ovoj Odluci.
3. Popis država članica kojima je odobreno da za konačne rezultate istraživanja u svibnju/lipnju koriste regionalno razvrstavanje određen je u točki (c) Priloga IV. ovoj Odluci.
4. Popis država članica kojima je odobreno da za rezultate istraživanja u svibnju/lipnju koriste razvrstavanje prema razredima veličine stada određen je u točki (d) Priloga IV. ovoj Odluci.
Članak 7.
Odluka 94/433/EEZ stavlja se izvan snage.
Upućivanja na Odluku stavljenu izvan snage smatrat će se upućivanjima na ovu Odluku.
Članak 8.
Ova je Odluka upućena državama članicama.
Sastavljeno u Bruxellesu 26. listopada 2004.

Labels: 17
19
10
6
15